
Hőszigetek térképezése idősoros műholdképek segítségével Mezőkövesden

Kulcsszavak: Klímaváltozás; hőszigetek
A klímaváltozás hatásainak kisléptékben történő elemzése napjaink egyik legfontosabb
környezetvédelmi kihívása, ehhez tartozik a települési környezetben kialakult hőszigetek
elemzése is. Kutatásomban műholdképek felhasználásával földfelszíni hőmérsékleti
térképeket (LST – Landsurface Temperature) és NDVI (Normalizált Differenciált Vegetációs
Index) térképeket készítettem, melyek segítségével célom az volt, hogy feltárjam a vizsgálati
terület (Mezőkövesd) hőszigeteit, azok elhelyezkedését, térbeli kiterjedésének változását,
valamint a hőszigetek növényzet állapotára (NDVI) gyakorolt hatását.
A kutatásban Landsat 8 és 9 műholdfelvételeket használtam az elmúlt 10 év nyári
időszakaiból, melyeket a USGS (United States Geological Survey – USA Földtani Szogálata)
adatbázisából töltöttem le. A megfelelő műholdfelvételek kiválasztásához két fontos
szempontot kellett szem előtt tartanom, ezek a magas hőmérsékleti tartományok és a
megfelelő időjárási körülmények voltak (felhőtlen, tiszta égbolt). Ehhez a HungaroMET által
közölt időjárási előrejelzéseket, valamint a napi középhőmérsékleti adatokat használtam fel. A
LST és az NDVI állományokat a szakirodalom alapján számítottam ki. A hőszigetek
azonosításához a kapott LST állományokat átlagoltam, majd újraosztályoztam.
Kutatásomat a későbbiek során szeretném kiterjeszteni Mezőkövesdhez hasonló nagyságú, de
eltérő földrajzi adottságokkal rendelkező településekre.



